               IL-KUMMISSJONI EWROPEA
            Brussell, 6.5.2021
            COM(2021) 226 final
            2021/0115(BUD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni wara applikazzjoni min-Netherlands – EGF/2020/004 NL/KLM

               MEMORANDUM TA’ SPJEGAZZJONI

               KUNTEST TAL-PROPOSTA

               1.Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stabbiliti fir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  1
                (ir-“Regolament tal-FEG”)
                  2
               .

               2.Fit-22 ta’ Diċembru 2020, in-Netherlands ressqu applikazzjoni EGF/2020/004 NL/KLM għal kontribuzzjoni finanzjarja mill-FEG, wara li ngħataw is-sensji
                  3
                f’KLM Royal Dutch Airlines fin-Netherlands.

               3.Wara li vvalutat din l-applikazzjoni, u f’konformità mad-dispożizzjonijiet kollha applikabbli tar-Regolament tal-FEG, il-Kummissjoni kkonkludiet li l-kundizzjonijiet għall-għoti ta’ kontribut finanzjarju mill-FEG huma ssodisfati.

               SOMMARJU TAL-APPLIKAZZJONI

                        Applikazzjoni tal-FEG

                        EGF/2020/004 NL/KLM

                        Stat Membru

                        In-Netherlands

                        Reġjun(i) ikkonċernat(i) (livell NUTS 2
                           4
                        )

                        Noord-Holland (NL32)

                        Data tat-tressiq tal-applikazzjoni

                        22 ta’ Diċembru 2020

                        Data tal-konferma tal-wasla tal-applikazzjoni

                        22 ta’ Diċembru 2020

                        Data tat-talba għal informazzjoni addizzjonali

                        5 ta’ Jannar 2021

                        Skadenza għall-forniment tal-informazzjoni addizzjonali

                        16 ta’ Frar 2021

                        Skadenza għall-ikkompletar tal-valutazzjoni

                        11 ta’ Mejju 2021

                        Kriterju ta’ intervent

                        L-Artikolu 4(1)(a) tar-Regolament tal-FEG

                        Intrapriża primarja

                        KLM Royal Dutch Airlines

                        Għadd ta’ intrapriżi kkonċernati

                        1

                        Settur(i) tal-attività ekonomika

                        (Id-Diviżjoni tar-Reviżjoni 2 tan-NACE)
                           5

                        Id-Diviżjoni 51 (Trasport bl-ajru)

                        Perjodu ta’ referenza (erba’ xhur):

                        15 ta’ Awwissu 2020 – 15 ta’ Diċembru 2020

                        Għadd ta’ sensji matul il-perjodu ta’ referenza (a)

                        650

                        Għadd ta’ sensji qabel jew wara l-perjodu ta’ referenza (b)

                        1 201

                        Għadd totali ta’ sensji (a + b)

                        1 851

                        Għadd totali ta’ benefiċjarji eliġibbli

                        1 851

                        Għadd totali ta’ benefiċjarji fil-mira

                        1 201

                        Baġit għas-servizzi personalizzati (f’EUR)

                        8 030 750

                        Baġit għall-implimentazzjoni tal-FEG
                           6
                         (f’EUR)

                        334 614

                        Baġit totali (EUR)

                        8 365 364

                        Kontribuzzjoni tal-FEG (60 %) (f’EUR)

                        5 019 218

               VALUTAZZJONI TAL-APPLIKAZZJONI

               Il-proċedura

               4.Fit-22 ta’ Diċembru 2020, in-Netherlands ressqu l-applikazzjoni EGF/2020/004 NL/KLM, jiġifieri fi żmien 12-il ġimgħa mid-data li fiha ġew issodisfati l-kriterji ta’ intervent stabbiliti fl-Artikolu 4 tar-Regolament tal-FEG. Il-Kummissjoni rrikonoxxiet il-wasla tal-applikazzjoni fl-istess data, u talbet informazzjoni addizzjonali min-Netherlands fil-5 ta’ Jannar 2021. Din l-informazzjoni addizzjonali ngħatat fi żmien sitt ġimgħat mid-data tat-talba. L-iskadenza ta’ 12-il ġimgħa għall-wasla tal-applikazzjoni kompluta, li fi ħdan din l-iskadenza l-Kummissjoni jenħtieġ li tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja, tiskadi fil-11 ta’ Mejju 2021.

               L-eliġibbiltà tal-applikazzjoni

               Intrapriżi u benefiċjarji kkonċernati

               5.L-applikazzjoni tirrigwarda 1 851 ħaddiem li ngħataw is-sensja f’KLM Royal Dutch Airlines. Din l-intrapriza topera fis-settur ekonomiku kklassifikat skont id-Diviżjoni 51 tar-Reviżjoni 2 tan-NACE (Trasport bl-ajru). Is-sensji li ngħataw minn KLM seħħew fil-livell NUTS 2 tal-Provinċja tal-Olanda tat-Tramuntana (NL32).

               Kriterji ta’ intervent

               6.In-Netherlands ressqu l-applikazzjoni skont il-kriterju ta’ intervent tal-Artikolu 4(1)(a) tar-Regolament tal-FEG, li jeħtieġ li minn tal-anqas 500 ħaddiem jingħataw is-sensja fuq perjodu ta’ referenza ta’ erba’ xhur, f’intrapriża fi Stat Membru, inklużi l-ħaddiema li jingħataw is-sensja mill-fornituri u l-produtturi fl-istadju aħħari tal-produzzjoni tagħha u/jew persuni li jaħdmu għal rashom li l-attività tagħhom twaqqfet.

               7.Il-perjodu ta’ referenza ta’ erba’ xhur għall-applikazzjoni huwa mill-15 ta’ Awwissu 2020 sal-15 ta’ Diċembru 2020.

               8.Matul il-perjodu ta’ referenza 650 ħaddiem ingħataw is-sensja f’KLM.

               Kalkolu tas-sensji u tal-waqfien mill-attività

               9.Is-sensji kollha ta’ matul il-perjodu ta’ referenza ġew ikkalkulati mid-data tal-avviż individwali tal-impjegatur biex ikeċċi jew itemm il-kuntratt ta’ impjieg tal-ħaddiem.

               Benefiċjarji eliġibbli

               10.Minbarra l-ħaddiema li diġà ssemmew, il-benefiċjarji eliġibbli jinkludu 1 201 ħaddiem li ngħataw is-sensja qabel jew wara l-perjodu ta’ referenza ta’ erba’ xhur. Dawn il-ħaddiema kollha ngħataw is-sensja wara t-tħabbira ġenerali dwar is-sensji mbassra li saret fil-21 ta’ Mejju 2020. Tista’ tiġi stabbilita rabta kawżali ċara mal-avveniment li wassal għas-sensji matul il-perjodu ta’ referenza.

               11.Għalhekk, l-għadd totali ta’ benefiċjarji eliġibbli huwa ta’ 1 851.

               Rabta bejn is-sensji u kriżi finanzjarja u ekonomika globali

               12.Fil-11 ta’ Marzu 2020, l-Organizzazzjoni Dinjija tas-Saħħa (WHO) iddikjarat il-COVID-19 bħala pandemija globali. Fis-27 ta’ Mejju 2020, fil-komunikazzjoni tagħha “Il-baġit tal-UE jmexxi l-pjan ta’ rkupru għall-Ewropa”
                  7
               , il-Kummissjoni Ewropea ddikjarat li l-kriżi tas-saħħa rriżultat fi kriżi ekonomika, u stabbiliet pjan ta’ rkupru għall-ekonomija. Dan inkluda l-FEG bħala għodda ta’ emerġenza biex tgħin lill-persuni li tilfu xogħolhom minħabba l-kriżi ekonomika globali.

               13.Il-pandemija kkawżat l-akbar reċessjoni fl-istorja tal-UE. Skont il-"Winter 2021 European Economic Forecast" tal-Kummissjoni
                  8
               , il-PDG tal-UE naqas b’madwar 6,3 % fl-2020, u kien imbassar li jirkupra bi 3,7 % fl-2021 u bi 3,9 % fl-2022.

               14.Il-pandemija tal-COVID-19 kellha impatt sinifikanti fuq l-industrija tal-avjazzjoni minħabba restrizzjonijiet fuq l-ivvjaġġar u tnaqqis drammatiku fit-trasport tal-passiġġieri bl-ajru. It-tnaqqis fl-għadd ta’ passiġġieri naqqas b’mod qawwi d-dħul tal-linji tal-ajru u ġiegħel lil ħafna minnhom jagħtu s-sensja lill-impjegati jew jiddikjaraw insolvenza. F’April 2020, it-traffiku internazzjonali tal-passiġġieri naqas b’ 98,9 % meta mqabbel ma’ April 2019 u 64 % tal-inġenji tal-ajru globali nħażnu, li jirrappreżenta l-akbar kontrazzjoni fl-istorja tal-avjazzjoni
                  9
               .

               15.F’Ġunju 2020, id-domanda tal-passiġġieri tjiebet ftit, iżda baqgħet ferm taħt il-livelli ta’ qabel il-kriżi. Id-domanda totali (imkejla bi dħul f’kilometri tal-passiġġieri jew RPKs) naqset b’86,5 % meta mqabbla ma’ Ġunju 2019
                  10
               .

               Il-volumi ta’ passiġġieri tal-ajru
                  11

               Kilometri tal-passiġġieri bi dħul għall-industrija kollha — RPKs (f’biljuni fix-xahar)

                        Attwali

                        Aġġustati staġonalment

               16.Kumplessivament, id-domanda internazzjonali tal-passiġġieri naqset b’75,6 % fl-2020 meta mqabbla mal-livelli tal-2019. Il-kapaċità (imkejla f’sit-kilometri disponibbli) naqset b’68,1 % u l-fattur tat-tagħbija tal-passiġġieri (li jkejjel il-perċentwal tal-kapaċità ta’ postijiet bilqiegħda disponibbli li huma mimlija bil-passiġġieri) naqas bi 19,2-il punt perċentwali għal 62,8 %
                  12
               .

               17.Skont it-tbassir globali tal-passiġġieri mill-Assoċjazzjoni Internazzjonali tat-Trasport bl-Ajru, l-industrija tal-avjazzjoni se tieħu bejn 3 u 4 snin biex tirkupra għal-livell tagħha ta’ qabel il-kriżi
                  13
               .

               18.Sal-lum, is-settur tat-trasport bl-ajru kien is-suġġett ta’ tliet applikazzjonijiet għall-appoġġ mill-FEG, li kollha kienu bbażati fuq il-globalizzazzjoni relatata mal-kummerċ
                  14
               .

               Avvenimenti li wasslu għas-sensji u għall-waqfien mill-attività

               19.L-avvenimenti li wasslu għal dawn is-sensji huma riżultat tal-kriżi ekonomika globali mhux mistennija kkawżata mill-pandemija tal-COVID-19.

               20.In-Netherlands jirrapportaw li KLM intlaqtet ħażin mill-impatt tal-pandemija tal-COVID-19. Qabel il-pandemija, il-prestazzjoni finanzjarja ta’ KLM żdiedet b’mod kostanti bejn l-2015 u l-2019. Fl-2015, KLM irreġistrat dħul ta’ EUR 9 905 miljun, filwaqt li sal-2019 dan kien żdied għal EUR 11 075 miljun. Il-profitt nett għas-sena finanzjarja 2019 ammonta għal EUR 449 miljun meta mqabbel ma’ EUR 54 miljun għall-2015
                  15
               .

               21.Madankollu, il-kriżi dgħajfet ir-riżultati tajbin ta’ KLM ta’ dawn l-aħħar snin. F’nofs Marzu 2020, l-operazzjonijiet ta’ KLM fil-biċċa l-kbira waqfu filwaqt li l-ispejjeż operattivi tagħhom baqgħu fl-istess livell
                  16
               .

               22.KLM ġarret 11,2-il miljun passiġġier fl-2020, tnaqqis enormi ta’ 68 % meta mqabbel mas-sena ta’ qabel. Il-fattur tat-tagħbija tal-passiġġieri naqas għal 52,2 % meta mqabbel ma’ 89,4 % fl-2019
                  17
               .

               23.Fl-2020, id-dħul ta’ KLM naqas b’53,8 % għal EUR 5 120 miljun, meta mqabbel ma’ sena qabel. Minħabba t-tnaqqis qawwi fid-dħul, KLM akkumulat telf operattiv ta’ EUR 1 154 miljun fl-2020, meta mqabbel ma’ profitt ta’ EUR 714-il miljun fl-2019
                  18
               .

               24.Fil-31 ta’ Lulju 2020, il-maniġment ta’ KLM ħabbar pjan ta’ ristrutturar sabiex jitnaqqsu l-ispejjeż. Dan wassal biex il-forza tax-xogħol titnaqqas b’madwar 5 000 ekwivalenti full-time (minn 33 000 għal 28 000 ekwivalenti full-time)
                  19
               .

               25.Il-maniġment ta’ KLM ibassar ritorn għall-movimenti ta’ titjiriet ta’ qabel il-kriżi sal-2024. Il-grad u l-ħeffa tal-irkupru se jiddependu fuq għadd ta’ fatturi inkluż l-iżvilupp tal-virus, l-irkupru ekonomiku u l-imġiba tal-ivvjaġġar tal-konsumaturi
                  20
               .

               Impatt mistenni tas-sensji fir-rigward tal-ekonomija u l-impjiegi lokali, reġjonali jew nazzjonali

               26.Is-sensji f’KLM għandhom impatt serju fuq l-ekonomija nazzjonali. KLM hija t-tieni l-akbar impjegatur privat tan-Netherlands b’aktar minn 33 000 impjegat
                  21
               .

               27.KLM topera mill-Ajruport Schiphol ta’ Amsterdam u għandha l-kwartieri ġenerali tagħha f’Amstelveen, li jfisser li ħafna impjegati ta’ KLM jgħixu fil-Provinċja tal-Olanda tat-Tramuntana.

               28.Ir-rata tal-qgħad f’Noord-Holland żdiedet b’1,5 punti perċentwali għal 4,8 % fir-raba’ trimestru tal-2020 meta mqabbla mal-istess trimestru tal-2019. Meta mqabbla mal-provinċji ġirien, Noord-Holland kellha l-ogħla rata ta’ qgħad meta mqabbla ma’ 4,2 % fi Flevoland u 4,5 % fl-Olanda tan-Nofsinhar
                  22
               .

               29.In-Netherlands jargumentaw li Greater Amsterdam (sottoreġjun tal-Provinċja ta’ Noord-Holland) huwa fost ir-reġjuni l-aktar affettwati mis-sensji. Dan minħabba li l-kriżi ekonomika laqtet l-aktar lis-setturi li huma kkonċentrati ħafna f’din iż-żona, bħall-avjazzjoni, l-ospitalità, il-kultura, l-isport u r-rikreazzjoni
                  23
               .

               30.Skont id-data miġbura f’Ġunju 2020 mill-Aġenzija Netherlandiża tal-Assigurazzjoni tal-Impjegati (UWV), 34 % tal-impjegati fis-sottoreġjun ta’ Greater-Amsterdam jaħdmu f’setturi li esperjenzaw tnaqqis kbir jew kbir ħafna fl-impjiegi, filwaqt li ċ-ċifra nazzjonali kienet ta’ madwar 32 %
                  24
               .

               Il-benefiċjarji fil-mira u l-azzjonijiet proposti

               Benefiċjarji fil-mira

               31.Mill-1 851 persuna eliġibbli, l-għadd stmat ta’ ħaddiema li ngħataw is-sensji li huma mistennija li jipparteċipaw fil-miżuri tal-FEG huwa ta’ 1 201. It-tqassim ta’ dawn il-ħaddiema li ngħataw is-sensja skont is-sess, iċ-ċittadinanza u l-grupp ta’ età huwa kif ġej:

                        Kategorija

                        Għadd ta’ benefiċjarji fil-mira

                        Sess:

                        Irġiel:

                        933

                        (77,69 %)

                        Nisa:

                        268

                        (22,31 %)

                        Ċittadinanza:

                        Ċittadini tal-UE:

                        1 180

                        (98,25 %)

                        Ċittadini mhux tal-UE:

                        21

                        (1,75 %)

                        Grupp ta’ età:

                        15–24 sena:

                        35

                        (2,91 %)

                        25–29 sena:

                        92

                        (7,66 %)

                        30–54 sena:

                        697

                        (58,04 %)

                        55–64 sena:

                        353

                        (29,39 %)

                        aktar minn 64 sena:

                        24

                        (2,00 %)

               Eliġibbiltà tal-azzjonijiet proposti

               32.Is-servizzi personalizzati li jridu jiġu pprovduti lill-ħaddiema li ngħataw is-sensja jikkonsistu fl-azzjonijiet li ġejjin:

               –Orjentazzjoni professjonali. Matul din il-fażi, il-parteċipanti se jirċievu informazzjoni dwar il-proċess ta’ appoġġ, l-orjentazzjoni u l-għajnuna għat-tfittxija ta’ impjieg. Dan jinkludi wkoll coaching individwali għall-fiduċja fihom infushom biex jgħin lill-ħaddiema jimxu għal impjiegi ġodda.

               –Appoġġ biex jinstab xogħol f’setturi ddedikati. Din il-miżura se tipprovdi assistenza professjonali għal riorjentazzjoni lejn setturi b’nuqqas ta’ ħaddiema, bħall-edukazzjoni, il-kura tas-saħħa, il-loġistika, it-teknoloġiji u l-ġestjoni tal-informazzjoni. Pereżempju, persuni li ġejjin minn kuntest tekniku (jiġifieri l-inġinerija u l-manutenzjoni ta’ KLM) jistgħu jingħataw taħriġ mill-ġdid, u b’hekk ikunu jistgħu jsibu xogħol f’settur relatat mat-teknoloġija.

               –Taħriġ, coaching u/jew edukazzjoni. Dan se jinkludi miżuri biex jiġu żviluppati l-ħiliet meħtieġa f’qasam ġdid tal-impjiegi.

               –Parir finanzjarju. Din il-miżura se tipprovdi valutazzjoni individwali u parir finanzjarju biex jiġi żgurat li impjegat affettwat ikollu fehma ċara dwar is-sitwazzjoni finanzjarja tiegħu u l-prospetti biex jieħu d-deċiżjoni t-tajba. F’din il-valutazzjoni, l-espert tas-servizzi finanzjarji se jqis iċ-ċirkostanzi personali, kif bidla fl-impjiegi taffettwa l-introjtu, is-sitwazzjoni tal-akkomodazzjoni (jiġifieri l-abbiltà li jiġu ssodisfati l-obbligi ipotekarji, it-tariffi tal-kiri, l-effett ta’ rilokazzjoni possibbli), u l-effetti ta’ miżuri speċifiċi minn ftehimiet kollettivi tax-xogħol u ta’ regolamenti fiskali nazzjonali li qed jinbidlu.

               33.L-azzjonijiet proposti deskritti hawnhekk, jikkostitwixxu miżuri attivi tas-suq tax-xogħol fil-kuntest tal-azzjonijiet eliġibbli, stabbiliti fl-Artikolu 7 tar-Regolament tal-FEG. Dawn l-azzjonijiet ma jissostitwux il-miżuri passivi ta’ protezzjoni soċjali.

               34.In-Netherlands ipprovdew l-informazzjoni meħtieġa dwar azzjonijiet li huma obbligatorji għall-intrapriża kkonċernata permezz tal-liġi nazzjonali jew skont il-ftehimiet kollettivi. Huma kkonfermaw li kontribuzzjoni finanzjarja mill-FEG mhijiex se tissostitwixxi dawn l-azzjonijiet.

               Baġit stmat

               35.L-ispejjeż totali stmati huma ta’ EUR 8 365 364, li jinkludu nefqa ta’ EUR 8 030 750 għal servizzi personalizzati u nefqa ta’ EUR 334 614 għal attivitajiet ta’ tħejjija, ta’ ġestjoni, ta’ informazzjoni u pubbliċità, ta’ kontroll u ta’ rapportar.

               36.Il-kontribuzzjoni finanzjarja totali mitluba biex tingħata mill-FEG hija ta’ EUR 5 019 218 (60 % tal-ispejjeż totali).

                        Azzjonijiet

                        Għadd stmat ta’ parteċipanti

                        Spiża stmata għal kull parteċipant
                        (f’EUR)

                        Spejjeż totali stmati

                        (f’EUR)

                        Servizzi personalizzati (Azzjonijiet skont l-Artikolu 7(1)(a) u (c) tar-Regolament tal-FEG)

                        Orjentazzjoni professjonali

                        901

                        3 750

                        3 378 750

                        Appoġġ biex jinstab xogħol f’setturi ddedikati

                        300

                        5 000

                        1 500 000

                        Taħriġ, coaching u/jew edukazzjoni

                        1 201

                        2 000

                        2 402 000

                        Parir finanzjarju

                        600

                        1 250

                        750 000

                        Subtotal (a):

                        Perċentwal tal-pakkett ta’ servizzi personalizzati

                        —

                        8 030 750

                        (100 %)

                        Allowances u inċentivi (Azzjonijiet skont l-Artikolu 7(1)(b) tar-Regolament tal-FEG)

                        0

                        0

                        0

                        Subtotal (b):

                        Perċentwal tal-pakkett ta’ servizzi personalizzati:

                        —

                        0

                        (0 %)

                         Azzjonijiet skont l-Artikolu 7(4) tar-Regolament tal-FEG

                        1. Attivitajiet ta’ tħejjija

                        —

                        0

                        2. Ġestjoni

                        —

                        83 654

                        3. Informazzjoni u pubbliċità

                        —

                        83 654

                        4. Kontroll u rapportar

                        —

                        167 306

                        Subtotal (c):

                        Perċentwal tal-ispejjeż totali:

                        —

                        334 614

                        (4 %)

                        Spejjeż totali (a + b + c):

                        —

                        8 365 364

                        Kontribuzzjoni tal-FEG (60 % tal-ispejjeż totali)

                        —

                        5 019 218

               Perjodu ta’ eliġibbiltà tan-nefqa

               37.In-Netherlands bdew jipprovdu s-servizzi personalizzati lill-benefiċjarji fil-mira fl-1 ta’ Frar 2021. Għalhekk, in-nefqa fuq dawn l-azzjonijiet se tkun eliġibbli għal kontribuzzjoni finanzjarja mill-FEG mill-1 ta’ Frar 2021 sal-1 ta’ Frar 2023.

               38.In-Netherlands bdew iġarrbu n-nefqa amministrattiva sabiex jimplimentaw il-FEG fl-1 ta’ Frar 2021. Għalhekk, in-nefqa għal attivitajiet ta’ tħejjija, ta’ ġestjoni, ta’ informazzjoni u pubbliċità, ta’ kontroll u ta’ rapportar għandha tkun eliġibbli għal kontribuzzjoni finanzjarja mill-FEG mill-1 ta’ Frar 2021 sal-1 ta’ Awwissu 2023.

               Komplementarjetà mal-azzjonijiet iffinanzjati minn fondi nazzjonali jew tal-Unjoni

               39.Is-sors ta’ prefinanzjament jew ta’ kofinanzjament nazzjonali huwa KLM.

               40.In-Netherlands ikkonfermaw li l-miżuri deskritti hawn fuq li jirċievu kontribuzzjoni finanzjarja mill-FEG mhux se jirċievu wkoll kontribuzzjonijiet finanzjarji minn strumenti finanzjarji oħrajn tal-Unjoni Ewropea
                  25
               .

               Proċeduri għall-konsultazzjoni mal-benefiċjarji fil-mira, mar-rappreżentanti tagħhom, mas-sħab soċjali jew mal-awtoritajiet lokali u reġjonali

               41.In-Netherlands indikaw li l-pakkett ikkoordinat ta’ servizzi personalizzati sar f’konsultazzjoni mal-partijiet ikkonċernati u mas-sħab soċjali. Twaqqaf kunsill tax-xogħol biex jiżgura l-koordinazzjoni ta’ dawn is-servizzi.

               42.L-attivitajiet ta’ tħejjija kienu jinkludu laqgħat mal-kunsill tax-xogħol u mat-trade unions, jiġifieri Christelijk Nationaal Vakverbond (CNV), De Unie, Nederlandse Vereniging voor Luchtvaart (NVLT), Vereniging Nederlands Cabinepersoneel (VNC), Vereniging van KLM Professionals (VKP), u Federatie Nederlandse Vakbeweging (FNV).

               Is-sistemi ta’ ġestjoni u ta’ kontroll

               43.L-applikazzjoni tinkludi deskrizzjoni tas-sistema ta’ ġestjoni u ta’ kontroll li tispeċifika r-responsabbiltajiet tal-korpi involuti. In-Netherlands innotifikaw lill-Kummissjoni li l-kontribuzzjoni finanzjarja se tkun ġestita u kkontrollata mill-istess korpi involuti fil-ġestjoni tal-Fond Soċjali Ewropew. Il-kompiti ta’ ġestjoni u ta’ kontroll jitwettqu mill-parti tal-Implimentazzjoni tal-Politika tad-dipartiment tas-Servizz, il-Kollaborazzjoni u l-Implimentazzjoni (SZV; il-Ministeru tal-Affarijiet Soċjali u l-Impjiegi).

               44.Fir-rigward tar-rwol tal-awtorità ta’ ċertifikazzjoni, dan huwa meħud mill-Aġenzija tal-Intrapriżi tan-Netherlands (RVO), li topera taħt il-Ministeru tal-Affarijiet Ekonomiċi u l-Politika dwar il-Klima. Fir-rigward tal-awditjar, il-korp responsabbli huwa s-Servizz tal-Awditjar tal-Gvern Ċentrali tal-Ministeru tal-Finanzi.

               L-impenji pprovduti mill-Istat Membru kkonċernat

               45.In-Netherlands ipprovdew l-assigurazzjonijiet meħtieġa kollha rigward dawn li ġejjin:

               –il-prinċipji tal-ugwaljanza tat-trattament u tan-nondiskriminazzjoni se jiġu rispettati fil-kuntest tal-aċċess għall-azzjonijiet proposti u fl-implimentazzjoni tagħhom,

               –inżammet il-konformità mar-rekwiżiti stabbiliti fil-leġiżlazzjoni nazzjonali u tal-UE dwar is-sensji kollettivi,

               –KLM, li ssoktat bl-attivitajiet tagħha wara s-sensji, ikkonformat mal-obbligi legali tagħha li tirregola s-sensji u pprovidiet għall-ħaddiema tagħha skont dan,

               –l-azzjonijiet proposti mhumiex se jirċievu appoġġ finanzjarju minn fondi jew minn strumenti finanzjarji oħrajn tal-Unjoni, u se jiġi evitat kwalunkwe finanzjament doppju,

               –l-azzjonijiet proposti se jikkomplementaw l-azzjonijiet iffinanzjati mill-Fondi Strutturali,

               –il-kontribuzzjoni finanzjarja mill-FEG se tkun konformi mar-regoli proċedurali u materjali tal-Unjoni dwar l-għajnuna mill-Istat.

               IMPLIKAZZJONI BAĠITARJA

               Proposta baġitarja

               46.Il-FEG ma għandux jaqbeż ammont annwali massimu ta’ EUR 186 miljun (il-prezzijiet tal-2018), kif stabbilit fl-Artikolu 8(1) tar-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027
                  26
               .

               47.Wara li eżaminat l-applikazzjoni fir-rigward tal-kundizzjonijiet stipulati fl-Artikolu 13(1) tar-Regolament tal-FEG, u wara li qieset l-għadd ta’ benefiċjarji fil-mira, l-azzjonijiet proposti u l-ispejjeż stmati, il-Kummissjoni tipproponi li timmobilizza l-FEG għall-ammont ta’ EUR 5 019 218, li jirrappreżenta 60 % tal-ispejjeż totali tal-azzjonijiet proposti, sabiex tingħata kontribuzzjoni finanzjarja għall-applikazzjoni.

               48.Id-deċiżjoni proposta għall-mobilizzazzjoni tal-FEG se tittieħed b’mod konġunt mill-Parlament Ewropew u mill-Kunsill, kif stabbilit fil-punt 9 tal-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  27
               .

               Atti relatati

               49.Fl-istess waqt li tippreżenta din il-proposta għal deċiżjoni sabiex jiġi mmobilizzat il-FEG, il-Kummissjoni se tippreżenta lill-Parlament Ewropew u lill-Kunsill, proposta għal trasferiment tal-ammont ta’ EUR 5 019 218 għal-linja baġitarja rilevanti.

               50.Fl-istess waqt li tadotta din il-proposta għal deċiżjoni biex jiġi mobilizzat il-FEG, il-Kummissjoni se tadotta deċiżjoni fuq kontribuzzjoni finanzjarja, permezz ta’ att ta’ implimentazzjoni, li se tidħol fis-seħħ fid-data li fiha l-Parlament Ewropew u l-Kunsill jadottaw id-deċiżjoni proposta biex jiġi mmobilizzat il-FEG.

               2021/0115 (BUD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni wara
                  applikazzjoni min-Netherlands – EGF/2020/004 NL/KLM

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  28
               , u b’mod partikolari l-Artikolu 15(4) tiegħu,

               Wara li kkunsidraw il-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  29
               , u b’mod partikolari l-punt 9 tiegħu,

               Wara li kkunsidraw il-proposta tal-Kummissjoni Ewropea,

               Billi:

               (1)Il-Fond Ewropew ta’ Aġġustament għall-Globalizzazzjoni (FEG) għandu l-għan li jipprovdi appoġġ lill-ħaddiema li jkunu ngħataw is-sensja u lil persuni li jaħdmu għal rashom li l-attività tagħhom waqfet b’riżultat ta’ bidliet strutturali kbar fix-xejriet tal-kummerċ dinji minħabba l-globalizzazzjoni, b’riżultat ta’ kontinwazzjoni tal-kriżi finanzjarja u ekonomika globali, jew b’riżultat ta’ kriżi finanzjarja u ekonomika globali ġdida, u biex jgħinhom fl-integrazzjoni mill-ġdid tagħhom fis-suq tax-xogħol.

               (2)Il-FEG ma għandux jaqbeż l-ammont massimu annwali ta’ EUR 186 miljun (il-prezzijiet tal-2018), kif stabbilit fl-Artikolu 8(1) tar-Regolament tal-Kunsill (UE, Euratom) Nru 2020/2093
                  30
               .

               (3)Fit-22 ta’ Diċembru 2020, in-Netherlands ressqu applikazzjoni għall-mobilizzazzjoni tal-FEG, fir-rigward ta’ sensji f’KLM Royal Dutch Airlines fin-Netherlands. Din kienet issupplementata b’informazzjoni addizzjonali pprovduta f’konformità mal-Artikolu 8(3) tar-Regolament (UE) Nru 1309/2013. Dik l-applikazzjoni tikkonforma mar-rekwiżiti għad-determinazzjoni ta’ kontribuzzjoni finanzjarja mill-FEG, kif stabbilit fl-Artikolu 13 tar-Regolament (UE) Nru 1309/2013.

               (4)Għalhekk, jenħtieġ li l-FEG jiġi mmobilizzat sabiex tingħata kontribuzzjoni finanzjarja li tammonta għal EUR 5 019 218 għall-applikazzjoni mressqa min-Netherlands.

               (5)Sabiex jitnaqqas kemm jista’ jkun iż-żmien li jittieħed għall-mobilizzazzjoni tal-FEG, jenħtieġ li din id-deċiżjoni tapplika mid-data tal-adozzjoni tagħha,

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja 2021, il-Fond Ewropew ta’ Aġġustament għall-Globalizzazzjoni għandu jiġi mmobilizzat biex jipprovdi l-ammont ta’ EUR 5 019 218 f’approprjazzjonijiet ta’ impenn u ta’ pagament.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Għandha tapplika minn [id-data tal-adozzjoni tagħha]
                  31*.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 347, 20.12.2013, p. 855.

                     (2)

                        Ir-Regolament (UE) Nru 1309/2013 huwa applikabbli għall-applikazzjonijiet kollha li waslu sal-31 ta’ Diċembru 2020.

                     (3)

                        Skont it-tifsira tal-Artikolu 3 tar-Regolament tal-FEG.

                     (4)

                        Ir-Regolament tal-Kummissjoni (UE) Nru 1046/2012 tat-8 ta’ Novembru 2012 li jimplimenta r-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS), fejn tidħol it-trażmissjoni tas-serje kronoloġiċi għat-tqassim reġjonali l-ġdid (ĠU L 310, 9.11.2012, p. 34).

                     (5)

                        ĠU L 393, 30.12.2006, p. 1.

                     (6)

                        F’konformità mal-Artikolu 7(4) tar-Regolament (UE) Nru 1309/2013.

                     (7)

                        COM(2020) 442 final.

                     (8)

                        Winter 2021 Economic Forecast
                  https://ec.europa.eu/info/business-economy-euro/economic-performance-and-forecasts/economic-forecasts/winter-2021-economic-forecast-challenging-winter-light-end-tunnel_en

                     (9)

                        ATAG. 2020 Aviation Benefits Beyond Borders Report:
                  https://aviationbenefits.org/media/167186/abbb2020_full.pdf

                     (10)

                        IATA: Air Passenger Market Analysis, Ġunju 2020:
                  https://www.iata.org/en/iata-repository/publications/economic-reports/air-passenger-monthly-analysis---june-20202/

                     (11)

                        Ibid.

                     (12)

                        IATA :
                  https://www.iata.org/en/pressroom/pr/2021-02-03-02/

                     (13)

                        IATA:
                  https://www.iata.org/en/pressroom/pr/2020-07-28-02/

                     (14)

                        EGF/2017/009 FR/Air France, COM(2018) 230; EGF/2013/014 FR Air France, COM(2014) 701 u EGF/2015/004 IT Alitalia, COM(2015) 397.

                     (15)

                        Ir-rapport annwali ta’ KLM għall-2019:
                  https://www.klm.com/travel/nl_nl/images/KLM-Jaarverslag-2019_tcm541-1063986.pdf

                     (16)

                        Ittra tal-24 ta’ April 2020 lill-Kamra tar-Rappreżentanti mill-Ministru tal-Finanzi Wopke Hoekstra u l-Ministru għall-Infrastruttura u l-Ġestjoni tal-Ilma Cora van Nieuwenhuizen dwar miżuri possibbli ta’ appoġġ għal Air France-KLM:
                  https://www.government.nl/documents/parliamentary-documents/2020/04/24/letter-on-possible-support-measures-for-air-france-klm

                     (17)

                  https://www.airfranceklm.com/sites/default/files/q4_2020_press_release_en_final.pdf

                     (18)

                  https://www.airfranceklm.com/sites/default/files/q4_2020_press_release_en_final.pdf

                     (19)

                        KLM newsroom:
                  https://news.klm.com/klm-adapts-organisation-further-due-to-covid-19-crisis/

                     (20)

                        Aviation24:
                  https://www.aviation24.be/airlines/air-france-klm-group/klm-royal-dutch-airlines/cuts-staff-to-cope-with-coronavirus-pandemic/

                     (21)

                        Ir-rapport annwali ta’ KLM għall-2019:
                  https://www.klm.com/travel/nl_nl/images/KLM-Jaarverslag-2019_tcm541-1063986.pdf

                     (22)

                        L-Istatistika tan-Netherlands (CBS):
                  https://opendata.cbs.nl/statline/#/CBS/nl/dataset/83523NED/table?dl=4B4E7

                     (23)

                        Ir-rapport tal-Aġenzija Netherlandiża tal-Assigurazzjoni tal-Impjegati (UWV):
                  https://www.uwv.nl/overuwv/Images/regionale-verschillen-impact-corona-werkgelegenheid.pdf

                     (24)

                        Ibid.

                     (25)

                        Fit-13 ta’ Lulju 2020, il-Kummissjoni Ewropea approvat, skont ir-regoli tal-UE dwar l-għajnuna mill-Istat, miżura ta’ għajnuna mill-Istat Netherlandiż ta’ EUR 3,4 biljun li tikkonsisti f’garanzija mill-Istat fuq self u self subordinat mill-Istat lil KLM biex tipprovdi likwidità urġenti lill-kumpanija fil-kuntest tat-tifqigħa tal-coronavirus.
                  https://ec.europa.eu/commission/presscorner/detail/en/ip_20_1333

                     (26)

                        ĠU L 433I, 22.12.2020, p. 15.

                     (27)

                        ĠU L 433I, 22.12.2020, p. 29.

                     (28)

                        ĠU L 347, 20.12.2013, p. 855.

                     (29)

                        ĠU L 433I, 22.12.2020, p. 29.

                     (30)

                        Ir-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (ĠU L 433I, 22.12.2020, p. 11).

                     (31)
                  *
                        Id-data trid tiddaħħal mill-Parlament qabel il-pubblikazzjoni fil-ĠU.


               IL-KUMMISSJONI EWROPEA
            Brussell, 6.5.2021
            COM(2021) 227 final
            2021/0116(BUD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni wara applikazzjoni mill-Finlandja – EGF/2020/007 FI/Finnair

               MEMORANDUM TA’ SPJEGAZZJONI

               KUNTEST TAL-PROPOSTA

               1.Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stabbiliti fir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  1
                (ir-“Regolament tal-FEG”)
                  2
               .

               2.Fit-30 ta’ Diċembru 2020, il-Finlandja ressqet applikazzjoni EGF/2020/007 FI/Finnair għal kontribuzzjoni finanzjarja mill-FEG, wara li ngħataw is-sensji
                  3
                f’Finnair Oyj u f’sottokuntrattur wieħed
                  4
                fil-Finlandja.

               3.Wara li vvalutat din l-applikazzjoni, u f’konformità mad-dispożizzjonijiet kollha applikabbli tar-Regolament tal-FEG, il-Kummissjoni kkonkludiet li l-kundizzjonijiet għall-għoti ta’ kontribut finanzjarju mill-FEG huma ssodisfati.

               SOMMARJU TAL-APPLIKAZZJONI

                        Applikazzjoni tal-FEG

                        EGF/2020/007 FI/Finnair

                        Stat Membru

                        Il-Finlandja

                        Reġjun(i) ikkonċernat(i) (livell NUTS 2
                           5
                        )

                        Helsinki-Uusimaa (FI1B)

                        Data tat-tressiq tal-applikazzjoni

                        30 ta’ Diċembru 2020

                        Data tal-konferma tal-wasla tal-applikazzjoni

                        30 ta’ Diċembru 2020

                        Data tat-talba għal informazzjoni addizzjonali

                        13 ta’ Jannar 2021

                        Skadenza għall-forniment tal-informazzjoni addizzjonali

                        24 ta’ Frar 2021

                        Skadenza għall-ikkompletar tal-valutazzjoni

                        19 ta’ Mejju 2021

                        Kriterju ta’ intervent

                        L-Artikolu 4(1)(a) tar-Regolament tal-FEG

                        Intrapriża primarja

                        Finnair Oyj

                        Għadd ta’ intrapriżi kkonċernati

                        1

                        Settur(i) tal-attività ekonomika

                        (Id-Diviżjoni tar-Reviżjoni 2 tan-NACE)
                           6

                        Id-Diviżjoni 51 (Trasport bl-ajru)

                        Għadd ta’ sussidjarji, fornituri u produtturi fl-istadju aħħari tal-produzzjoni

                        1

                        Perjodu ta’ referenza (erba’ xhur):

                        25 ta’ Awwissu 2020 – 25 ta’ Diċembru 2020

                        Għadd ta’ sensji matul il-perjodu ta’ referenza (a)

                        508

                        Għadd ta’ sensji qabel jew wara l-perjodu ta’ referenza (b)

                        0

                        Għadd totali ta’ sensji (a + b)

                        508

                        Għadd totali ta’ benefiċjarji eliġibbli

                        508

                        Għadd totali ta’ benefiċjarji fil-mira

                        500

                        Għadd ta’ żgħażagħ fil-mira li mhumiex f’edukazzjoni, f’impjieg jew f’taħriġ (NEETs)

                        0

                        Baġit għas-servizzi personalizzati (f’EUR)

                        2 730 600

                        Baġit għall-implimentazzjoni tal-FEG
                           7
                         (f’EUR)

                        190 000

                        Baġit totali (f’EUR)

                        2 920 600

                        Kontribuzzjoni tal-FEG (60 %) (f’EUR)

                        1 752 360

               VALUTAZZJONI TAL-APPLIKAZZJONI

               Il-proċedura

               4.Fit-30 ta’ Diċembru 2020, il-Finlandja ressqet l-applikazzjoni EGF/2020/007 FI/Finnair, jiġifieri fi żmien 12-il ġimgħa mid-data li fiha ġew issodisfati l-kriterji ta’ intervent stabbiliti fl-Artikolu 4 tar-Regolament tal-FEG. Il-Kummissjoni rrikonoxxiet il-wasla tal-applikazzjoni fl-istess data, u talbet informazzjoni addizzjonali mill-Finlandja fit-13 ta’ Jannar 2021. Din l-informazzjoni addizzjonali ngħatat fi żmien sitt ġimgħat mid-data tat-talba. L-iskadenza ta’ 12-il ġimgħa għall-wasla tal-applikazzjoni kompluta, li fi ħdan din l-iskadenza l-Kummissjoni jenħtieġ li tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja, tiskadi fid-19 ta’ Mejju 2021.

               L-eliġibbiltà tal-applikazzjoni

               Intrapriżi u benefiċjarji kkonċernati

               5.L-applikazzjoni tirrigwarda 508 ħaddiema li ngħataw is-sensja f’Finnair Oyj u f’sottokuntrattur wieħed. Finnair topera fis-settur ekonomiku kklassifikat skont id-Diviżjoni 51 tar-Reviżjoni 2 tan-NACE (Trasport bl-ajru). Is-sensji li ngħataw mill-intrapriżi seħħew fir-reġjun ta’ livell NUTS 2 ta’ Helsinki-Uusimaa (FI1B).

                        Intrapriżi u għadd ta’ sensji

                        Finnair

                        504

                        Hub Logistics Finland Oy

                        4

                        Għadd totali ta’ intrapriżi: 2

                        Għadd totali ta’ sensji: 508

               Kriterji ta’ intervent

               6.Il-Finlandja ressqet l-applikazzjoni skont il-kriterju ta’ intervent tal-Artikolu 4(1)(a) tar-Regolament tal-FEG, li jeħtieġ li minn tal-anqas 500 ħaddiem jingħataw is-sensja fuq perjodu ta’ referenza ta’ erba’ xhur, f’intrapriża fi Stat Membru, inklużi l-ħaddiema li jingħataw is-sensja mill-fornituri u l-produtturi fl-istadju aħħari tal-produzzjoni tagħha u/jew persuni li jaħdmu għal rashom li l-attività tagħhom twaqqfet.

               7.Il-perjodu ta’ referenza ta’ erba’ xhur għall-applikazzjoni huwa mill-25 ta’ Awwissu 2020 sal-25 ta’ Diċembru 2020.

               8.Is-sensji matul il-perjodu ta’ referenza huma kif ġej:

               –504 ħaddiema li ngħataw is-sensja f’Finnair

               –4 ħaddiema li ngħataw is-sensja f’sottokuntrattur ta’ Finnair

               Kalkolu tas-sensji u tal-waqfien mill-attività

               9.Is-sensji matul il-perjodu ta’ referenza ġew ikkalkulati kif ġej:

               –504 mid-data li fiha l-impjegatur, skont l-Artikolu 3(1) tad-Direttiva tal-Kunsill 98/59/KE
                  8
               , innotifika bil-miktub lill-awtorità pubblika kompetenti bis-sensji kollettivi mbassra. Il-Finlandja kkonfermat qabel id-data tat-tlestija tal-valutazzjoni mill-Kummissjoni, li dawn il-504 sensji tabilħaqq ingħataw.

               –4 mid-data tal-avviż individwali tal-impjegatur biex ikeċċi jew itemm il-kuntratt ta’ impjieg tal-ħaddiem.

               Benefiċjarji eliġibbli

               10.Għalhekk, l-għadd totali ta’ benefiċjarji eliġibbli huwa ta’ 508.

               Rabta bejn is-sensji u kriżi finanzjarja u ekonomika globali

               11.Fil-11 ta’ Marzu 2020, l-Organizzazzjoni Dinjija tas-Saħħa (WHO) iddikjarat il-COVID-19 bħala pandemija globali. Fis-27 ta’ Mejju 2020, fil-komunikazzjoni tagħha “Il-baġit tal-UE jmexxi l-pjan ta’ rkupru għall-Ewropa”
                  9
               , il-Kummissjoni Ewropea ddikjarat li l-kriżi tas-saħħa rriżultat fi kriżi ekonomika, u stabbiliet pjan ta’ rkupru għall-ekonomija. Dan inkluda l-FEG bħala għodda ta’ emerġenza biex tgħin lill-persuni li tilfu xogħolhom minħabba l-kriżi ekonomika globali.

               12.Il-pandemija kkawżat l-akbar reċessjoni fl-istorja tal-UE. Skont il-“Winter 2021 European Economic Forecast” tal-Kummissjoni
                  10
               , il-PDG tal-UE naqas b’madwar 6,3 % fl-2020, u kien imbassar li jirkupra bi 3,7 % fl-2021 u bi 3,9 % fl-2022.

               13.Il-pandemija tal-COVID-19 kellha impatt sinifikanti fuq l-industrija tal-avjazzjoni minħabba restrizzjonijiet fuq l-ivvjaġġar u tnaqqis drammatiku fit-trasport tal-passiġġieri bl-ajru. It-tnaqqis fl-għadd ta’ passiġġieri naqqas b’mod qawwi d-dħul tal-linji tal-ajru u ġiegħel lil ħafna minnhom jagħtu s-sensja lill-impjegati jew jiddikjaraw insolvenza. F’April 2020, it-traffiku internazzjonali tal-passiġġieri naqas b’98,9 % meta mqabbel ma’ April 2019 u 64 % tal-inġenji tal-ajru globali nħażnu, li dan jirrappreżenta l-akbar kontrazzjoni fl-istorja tal-avjazzjoni
                  11
               .

               14.F’Ġunju 2020, id-domanda tal-passiġġieri tjiebet ftit, iżda baqgħet ferm taħt il-livelli ta’ qabel il-kriżi. Il-kilometri tal-passiġġieri bi dħul għall-industrija kollha naqsu b’86.5 % meta mqabbla ma’ Ġunju 2019
                  12
               .

               Il-volumi ta’ passiġġieri tal-ajru
                  13

               Kilometri tal-passiġġieri bi dħul għall-industrija kollha — RPKs (f’biljuni fix-xahar)

                        Attwali

                        Aġġustati staġonalment

               15.Id-domanda internazzjonali tal-passiġġieri naqset b’75,6 % fl-2020 meta mqabbla mal-livelli tal-2019. Il-kapaċità (imkejla f’sit-kilometri jew ASKs disponibbli) naqset bi 68,1 % u l-fattur tat-tagħbija tal-passiġġieri (li jkejjel il-perċentwal tal-kapaċità ta’ postijiet bilqiegħda disponibbli li huma mimlija bil-passiġġieri) naqas b’19,2-il punt perċentwali għal 62,8 %
                  14
               .

               16.Skont it-tbassir globali tal-passiġġieri mill-Assoċjazzjoni Internazzjonali tat-Trasport bl-Ajru, l-industrija tal-avjazzjoni se tieħu bejn 3 u 4 snin biex tirkupra għal-livelli tagħha ta’ qabel il-kriżi
                  15
               .

               17.Sal-lum, is-settur tat-trasport bl-ajru kien is-suġġett ta’ erba’ applikazzjonijiet għall-appoġġ mill-FEG, li tlieta minnhom kienu bbażati fuq il-globalizzazzjoni relatata mal-kummerċ
                  16
                u waħda fuq il-kriżi ekonomika li rriżultat mill-pandemija tal-COVID-19
                  17
               .

               Avvenimenti li wasslu għas-sensji u għall-waqfien mill-attività

               18.L-avvenimenti li wasslu għal dawn is-sensji huma riżultat tal-kriżi ekonomika globali mhux mistennija kkawżata mill-pandemija tal-COVID-19.

               19.Il-Finlandja tirrapporta li Finnair intlaqtet ħażin mill-impatt tal-pandemija. Qabel it-tifqigħa tal-COVID-19, Finnair kellha pożizzjoni finanzjarja b’saħħitha. Fl-2019, id-dħul ta’ Finnair kiber b’9,2 %, u laħaq l-ogħla livell rekord ta’ EUR 3 097 miljun, meta mqabbel ma’ EUR 2 836 miljun fl-2018. Ir-riżultat operattiv ammonta għal EUR 162,8 miljun, meta mqabbel ma’ EUR 256,3 miljun fl-2018, tnaqqis ta’ 38 %, xprunat minn żieda fl-ispejjeż tal-fjuwil, fil-materjali tal-inġenji tal-ajru u fl-ispejjeż ta’ tiġdid totali.

               20.Matul l-aħħar għaxar snin, l-għadd ta’ passiġġieri fl-ajruport ta’ Helsinki-Vantaa żdied b’mod sinifikanti. Bejn l-2009 u l-2019, l-għadd ta’ passiġġieri żdied bi 58 % minn 12,6-il miljun għal 21,9 miljun. Il-passiġġieri fuq titjiriet internazzjonali ffurmaw il-maġġoranza tat-traffiku tal-passiġġieri: 10,2 miljuni fl-2009, 18,9-il miljun fl-2019
                  18
               . Fl-2019, l-għadd ta’ passiġġieri ttrasportati minn Finnair żdied b’10,3 % għal 14 650 400 passiġġier, u laħaq rekord annwali ġdid
                  19
               .

               21.Fil-bidu tal-2020, it-traffiku tal-passiġġieri fl-ajruport ta’ Ħelsinki-Vantaa kien għadu qed jikber. F’Jannar 2020, il-volumi tal-passiġġieri lejn iċ-Ċina żdiedu bi 58 % meta mqabbla ma’ Jannar 2019. Madankollu, fi Frar 2020, il-volumi tal-passiġġieri naqsu drastikament bi 73 % minħabba s-sitwazzjoni epidemika. Finnair kellha tikkanċella t-titjiriet kollha lejn iċ-Ċina kontinentali mis-6 ta’ Frar 2020 u lejn destinazzjonijiet Asjatiċi oħra mill-4 ta’ Marzu 2020
                  20
               . Fit-13 ta’ Marzu 2020, il-gvern tal-Istati Uniti llimita l-ivvjaġġar mhux essenzjali kollu lejn l-Istati Uniti tal-Amerka, għalhekk Finnair kellha tikkanċella wkoll it-titjiriet kollha lejn l-Istati Uniti tal-Amerka
                  21
               .

               22.Ir-restrizzjonijiet fis-seħħ kemm fil-Finlandja kif ukoll f’pajjiżi oħra ta’ destinazzjoni affettwaw ħafna l-operazzjonijiet ta’ Finnair, b’mod partikolari fir-rigward ta’ titjiriet internazzjonali u interkontinentali. F’April 2020, it-traffiku tal-ajru fl-ajruport ta’ Ħelsinki-Vantaa waqaf kważi kompletament, u baqa’ biss 1 % meta mqabbel ma’ April 2019 (21 000 passiġġier f’April 2020 vs. 1,8 miljun f’April 2019). Fit-tieni trimestru, meta mqabbel bejn l-2020 u l-2019, l-għadd ta’ titjiriet bejn id-destinazzjonijiet Asjatiċi u Ewropej ta’ Finnair naqas bi 92,1 %. L-għadd ta’ passiġġieri naqas b’97,5 % minn 3,9 miljuni għal 98 000 passiġġier u l-kapaċità tat-traffiku tal-passiġġieri (ASKs) naqset b’97,2 %
                  22
               .

               23.Ir-Rapport Annwali ta’ Finnair għall-2020 wera tnaqqis qawwi fid-dħul bi 73,2 % (minn 3 097,7 miljun għal EUR 829,2 miljun), in-numru ta’ passiġġieri naqas b’76,2 % (minn 14,7-il miljun għal 3,5 miljuni) u l-kumpanija kienet akkumulat telf operattiv ta’ EUR 464,5 miljun
                  23
               .

               24.Finnair kellha tnaqqas l-ispejjeż tagħha sabiex tindirizza din il-kriżi u sar iffrankar fil-proprjetà immobbli, fil-kiri tal-inġenji tal-ajru, fl-IT (id-diġitalizzazzjoni u l-awtomatizzazzjoni tal-proċessi tal-klijenti tagħha), fl-ispejjeż tal-bejgħ u d-distribuzzjoni, kif ukoll fl-ispejjeż amministrattivi u fl-istrutturi ta’ kumpens. Dan wassal biex il-forza tax-xogħol titnaqqas b’1 000 impjieg
                  24
               .

               Impatt mistenni tas-sensji fir-rigward tal-ekonomija u l-impjiegi lokali, reġjonali jew nazzjonali

               25.Il-kontribut tas-settur tal-avjazzjoni għall-ekonomija tal-Finlandja huwa sinifikanti. Fl-2020, l-industrija kienet timpjega 42 000 persuna (23 000 impjieg dirett u 19 000 impjieg indirett) u kkontribwiet EUR 8,8 biljun għall-PDG tal-Finlandja, u b’hekk kienet tirrappreżenta 3,2 % tal-PDG totali
                  25
               .  Finnair hija l-akbar linja tal-ajru tal-Finlandja bil-hub tagħha fl-ajruport ta’ Ħelsinki-Vantaa. Fi tmiem l-2019, Finnair kellha 6 788 impjegat u operat it-traffiku lejn 132 destinazzjoni
                  26
               .

               26.Is-sensji f’Finnair għandhom impatt serju fuq l-ekonomija nazzjonali. Ir-reġjun NUTS 2 milqut mis-sensji huwa Helsinki-Uusimaa, fejn Finnair għandha l-hub operattiv tagħha. Bejn Frar u April 2020, l-għadd ta’ persuni qiegħda li qed ifittxu impjieg fir-reġjun ta’ Helsinki-Uusimaa żdied b’22,5 % minn 68 016 għal 83 340. Fuq bażi annwali u minkejja l-miżuri biex jiġu ppreservati l-impjiegi, ir-rata tal-qgħad fir-reġjun ta’ Helsinki-Uusimaa żdiedet b’ 0,8 punti perċentwali, minn 6,4 % fl-2019 għal 7,2 % fl-2020
                  27
               .

               27.Fl-2020, ir-rata tal-qgħad nazzjonali kienet ta’ 7,8 %, jiġifieri 1,1 punti perċentwali ogħla milli fl-2019
                  28
               . Il-Ministeru tal-Finanzi Finlandiż stima li r-rata tal-qgħad se tkompli tiżdied għal 8,2 % fl-2021, qabel ma tonqos għal 7,8 % fl-2022
                  29
               .

               28.Minħabba ż-żieda fil-qgħad li tirriżulta mill-kriżi, l-impjieg mill-ġdid ta’ dawk li kienu ħaddiema ta’ Finnair se jkun diffiċli. L-awtoritajiet Finlandiżi jargumentaw li l-ħaddiema li ngħataw is-sensja jeħtieġu gwida u appoġġ personalizzati għat-tfittxija ta’ impjieg, flimkien ma’ titjib tal-ħiliet u taħriġ mill-ġdid imfassla apposta biex iżidu l-possibbiltajiet tagħhom ta’ impjieg mill-ġdid.

               Il-benefiċjarji fil-mira u l-azzjonijiet proposti

               Benefiċjarji fil-mira

               29.Mill-508 persuni eliġibbli, l-għadd stmat ta’ ħaddiema li ngħataw is-sensji li huma mistennija li jipparteċipaw fil-miżuri tal-FEG huwa ta’ 500. It-tqassim ta’ dawn il-ħaddiema li ngħataw is-sensja skont is-sess, iċ-ċittadinanza u l-grupp ta’ età huwa kif ġej:

                        Kategorija

                        Għadd ta’ benefiċjarji fil-mira

                        Sess:

                        Irġiel:

                        280

                        (56,00 %)

                        Nisa:

                        220

                        (44,00 %)

                        Ċittadinanza:

                        Ċittadini tal-UE:

                        493

                        (98,60 %)

                        Ċittadini mhux tal-UE:

                        7

                        (1,40 %)

                        Grupp ta’ età:

                        15–24 sena:

                        19

                        (3,80 %)

                        25–29 sena:

                        28

                        (5,60 %)

                        30–54 sena:

                        312

                        (62,40 %)

                        55–64 sena:

                        141

                        (28,20 %)

                        aktar minn 64 sena:

                        0

                        (0,00 %)

               Eliġibbiltà tal-azzjonijiet proposti

               30.Is-servizzi personalizzati li jridu jiġu pprovduti lill-ħaddiema li ngħataw is-sensja jikkonsistu fl-azzjonijiet li ġejjin:

               –Coaching u miżuri oħra ta’ tħejjija. Dawn jinkludu 1) Valutazzjoni esperta tal-kompetenzi professjonali ta’ min qed ifittex impjieg u tal-ħtiġijiet għas-servizzi; 2) Valutazzjoni tal-kompetenza biex jiġu mmappjati l-parteċipanti skont il-kompetenzi u l-perspettivi ta’ impjieg tagħhom; 3) Taħriġ fit-tfittxija ta’ impjieg u informazzjoni dwar is-suq tax-xogħol; 4) Coaching intensiv dwar il-karriera u l-individwu biex jappoġġa u jiggwida lill-parteċipanti fit-tfittxija ta’ impjieg.

               –Impjiegi u servizzi tan-negozju. Din il-miżura se tipprovdi gwida vokazzjonali u ta’ tfittxija ta’ impjieg, konsulenza, evalwazzjonijiet tal-kapaċità tax-xogħol u provi. Se jiġu organizzati wkoll avvenimenti ta’ reklutaġġ u ta’ informazzjoni.

               –Taħriġ. Dan se jipprovdi programm imfassal apposta “Further Educated with Companies (F.E.C.)
                  30
               ” żviluppat mill-awtoritajiet Finlandiżi li għandu l-għan li jlaqqa’ flimkien kandidati għal impjieg u kumpaniji li jkunu qed ifittxu li jirreklutaw.  Il-parteċipanti se jirċievu wkoll taħriġ dwar il-kwalifiki vokazzjonali, inkluż korsijiet bħall-iżvilupp tan-negozju, it-taħriġ eżekuttiv, ir-riżorsi umani, il-bejgħ u l-kummerċjalizzazzjoni, l-intelliġenza artifiċjali (A.I.), is-sigurtà diġitali, ir-robotika, il-ġestjoni finanzjarja, il-ġestjoni tal-proġetti, eċċ.

               –Sussidju tal-pagi. Din il-miżura se tappoġġa xogħol f’impjieg ġdid billi jitnaqqsu l-ispejjeż tal-pagi. Is-sussidju tal-paga se jkun minn 30 sa 50 fil-mija tal-ispejjeż tal-pagi u mħallsa lill-impjegatur. L-ammont u kemm idum is-sussidju jiddependu fuq kemm idum il-perjodu tal-qgħad.

               –Għotja biex jinbeda negozju. L-għan tal-għotja huwa li tippromwovi l-ħolqien ta’ attivitajiet tan-negozju u l-impjieg ta’ persuni individwali. L-għotja biex jinbeda negozju tiżgura introjtu għal imprenditur aspiranti matul iż-żmien stmat li hu meħtieġ biex jitnieda u jitwaqqaf negozju full-time, sa massimu ta’ 12-il xahar.

               –Jistgħu jingħataw allowances għall-ivvjaġġar, l-akkomodazzjoni u t-tneħħija biex ikopru n-nefqa relatata mġarrba waqt it-tfittxija ta’ impjieg jew waqt it-taħriġ.

               31.L-azzjonijiet proposti deskritti hawnhekk jikkostitwixxu miżuri attivi tas-suq tax-xogħol fil-kuntest tal-azzjonijiet eliġibbli, stabbiliti fl-Artikolu 7 tar-Regolament tal-FEG. Dawn l-azzjonijiet ma jissostitwux il-miżuri passivi ta’ protezzjoni soċjali.

               32.Il-Finlandja pprovdiet l-informazzjoni meħtieġa dwar azzjonijiet li huma obbligatorji għall-intrapriża kkonċernata bis-saħħa tal-liġi nazzjonali jew skont il-ftehimiet kollettivi. Huma kkonfermaw li kontribuzzjoni finanzjarja mill-FEG mhijiex se tissostitwixxi dawn l-azzjonijiet.

               Baġit stmat

               33.L-ispejjeż totali stmati huma ta’ EUR 2 920 600, li jinkludu nefqa ta’ EUR 2 730 600 għal servizzi personalizzati u nefqa ta’ EUR 190 000 għal attivitajiet ta’ tħejjija, ta’ ġestjoni, ta’ informazzjoni u pubbliċità, ta’ kontroll u ta’ rapportar.

               34.Il-kontribuzzjoni finanzjarja totali mitluba biex tingħata mill-FEG hija ta’ EUR 1 752 360 (60 % tal-ispejjeż totali).

                        Azzjonijiet

                        Għadd stmat ta’ parteċipanti

                        Spiża stmata għal kull parteċipant
                        (f’EUR)
                           31

                        Spejjeż totali stmati

                        (f’EUR)
                           32

                        Servizzi personalizzati (Azzjonijiet skont l-Artikolu 7(1)(a) u (c) tar-Regolament tal-FEG)

                        Coaching u miżuri oħra ta’ tħejjija

                        450

                        1 556

                        700 000

                        Impjiegi u servizzi tan-negozju

                        500

                        400

                        200 000

                        Taħriġ

                        300

                        4 333

                        1 300 000

                        Subtotal (a):

                        Perċentwal tal-pakkett ta’ servizzi personalizzati

                        —

                        2 200 000

                        (80,57 %)

                        Benefiċċji u inċentivi (Azzjonijiet skont l-Artikolu 7(1)(b) tar-Regolament tal-FEG)

                        Sussidju tal-pagi

                        60

                        6 000

                        360 000

                        Allowances għall-ivvjaġġar, l-akkomodazzjoni u t-tneħħija

                        25

                        200

                        5 000

                        Għotja biex jinbeda negozju

                        20

                        8 280

                        165 600

                        Subtotal (b):

                        Perċentwal tal-pakkett ta’ servizzi personalizzati:

                        —

                        530 600

                        (19,43 %)

                         Azzjonijiet skont l-Artikolu 7(4) tar-Regolament tal-FEG

                        1. Attivitajiet ta’ tħejjija

                        —

                        0

                        2. Ġestjoni

                        —

                        160 000

                        3. Informazzjoni u pubbliċità

                        —

                        15 000

                        4. Kontroll u rapportar

                        —

                        15 000

                        Subtotal (c):

                        Perċentwal tal-ispejjeż totali:

                        —

                        190 000

                        (6,51 %)

                        Spejjeż totali (a + b + c):

                        —

                        2 920 600

                        Kontribuzzjoni tal-FEG (60 % tal-ispejjeż totali)

                        —

                        1 752 360

               35.L-ispejjeż tal-azzjonijiet identifikati fit-tabella ta’ hawn fuq bħala azzjonijiet skont l-Artikolu 7(1)(b) tar-Regolament tal-FEG ma jaqbżux il-35 % tal-ispejjeż totali tal-pakkett ikkoordinat ta’ servizzi personalizzati. Il-Finlandja kkonfermat li dawn l-azzjonijiet jiddependu fuq il-parteċipazzjoni attiva tal-benefiċjarji fil-mira fl-attivitajiet ta’ tfittxija ta’ impjieg jew ta’ taħriġ.

               36.Il-Finlandja kkonfermat li l-ispejjeż tal-investimenti għall-ħaddiema indipendenti, il-ftuħ ta’ negozji u l-akkwiżizzjonijiet minn impjegati mhux se jaqbżu l-EUR 15 000 għal kull benefiċjarju.

               Perjodu ta’ eliġibbiltà tan-nefqa

               37.Il-Finlandja bdiet tipprovdi s-servizzi personalizzati lill-benefiċjarji fil-mira fil-21 ta’ Ottubru 2020. Għalhekk, in-nefqa fuq dawn l-azzjonijiet se tkun eliġibbli għal kontribuzzjoni finanzjarja mill-FEG mill-21 ta’ Ottubru 2020 sat-30 ta’ Diċembru 2022.

               38.Il-Finlandja bdiet iġġarrab in-nefqa amministrattiva sabiex timplimenta l-FEG fil-21 ta’ Ottubru 2020. Għalhekk, in-nefqa għal attivitajiet ta’ tħejjija, ta’ ġestjoni, ta’ informazzjoni u pubbliċità, ta’ kontroll u ta’ rapportar għandha tkun eliġibbli għal kontribuzzjoni finanzjarja mill-FEG mill-21 ta’ Ottubru 2020 sat-30 ta’ Ġunju 2023.

               Komplementarjetà mal-azzjonijiet iffinanzjati minn fondi nazzjonali jew tal-Unjoni

               39.Is-sorsi ta’ prefinanzjament jew ta’ kofinanzjament nazzjonali huma s-servizzi tal-impjieg pubbliku fil-fergħa amministrattiva tal-Ministeru tal-Affarijiet Ekonomiċi u l-Impjiegi (MEAE). Xi servizzi se jkunu ffinanzjati wkoll min-nefqa operattiva taċ-Ċentri għall-Iżvilupp Ekonomiku, it-Trasport u l-Ambjent (Ċentri ELY) u l-Uffiċċji għall-Iżvilupp Ekonomiku u tal-Impjiegi (Uffiċċji TE).

               40.Il-Finlandja kkonfermat li l-miżuri deskritti hawn fuq li jirċievu kontribuzzjoni finanzjarja mill-FEG mhux se jirċievu kontribuzzjonijiet finanzjarji minn strumenti finanzjarji oħrajn tal-Unjoni
                  33
               .

               Proċeduri għall-konsultazzjoni mal-benefiċjarji fil-mira, mar-rappreżentanti tagħhom, mas-sħab soċjali jew mal-awtoritajiet lokali u reġjonali

               41.Il-Finlandja indikat li l-pakkett ikkoordinat ta’ servizzi personalizzati sar f’konsultazzjoni ma’ grupp ta’ ħidma. L-attivitajiet ta’ tħejjija inkludew laqgħat mar-rappreżentanti taċ-Ċentri għall-Iżvilupp Ekonomiku, it-Trasport u l-Ambjent u l-uffiċċji TE ta’ Uusimaa, ta’ Finnair u ta’ Trade Unions, jiġifieri Ilmailualan Unioni (IAU), Finnairin insinörit ja ylemmät Toimihenkilöt (FINTO), Auto ja Kuljetusalan Työntekijäliitto ry (AKT) u Trade Union Pro.

               Is-sistemi ta’ ġestjoni u ta’ kontroll

               42.L-applikazzjoni tinkludi deskrizzjoni tas-sistema ta’ ġestjoni u ta’ kontroll li tispeċifika r-responsabbiltajiet tal-korpi involuti. Il-Finlandja nnotifikat lill-Kummissjoni li l-kontribuzzjoni finanzjarja se tkun ġestita mill-Ministeru tal-Affarijiet Ekonomiċi u l-Impjiegi, li jaġixxi bħala l-awtorità ta’ ġestjoni u ta’ ċertifikazzjoni għall-FEG u bħala korp intermedju li jqassam il-fondi tal-FEG. Il-funzjonijiet ta’ ġestjoni għall-FEG ġew assenjati lid-Dipartiment tas-Servizzi tar-Reġjuni u t-Tkabbir, li jaġixxi wkoll bħala l-awtorità ta’ ġestjoni għall-Fond Soċjali Ewropew. Iċ-Ċentri għall-Iżvilupp Ekonomiku, it-Trasport u l-Ambjent (Ċentri ELY) huma responsabbli mill-implimentazzjoni tal-miżuri ffinanzjati mill-FEG.

               43.Rigward ir-rwol tal-awtorità ta’ ċertifikazzjoni, dan huwa f’idejn l-Unità tar-Riżorsi Umani u l-Amministrazzjoni. Fir-rigward tal-awditjar, il-korp responsabbli huwa l-Unità tal-Awditjar Intern indipendenti, li topera taħt is-Segretarju Permanenti tal-Ministeru tal-Affarijiet Ekonomiċi u l-Impjiegi.

               L-impenji pprovduti mill-Istat Membru kkonċernat

               44.Il-Finlandja pprovdiet l-assigurazzjonijiet meħtieġa kollha rigward dawn li ġejjin:

               –il-prinċipji tal-ugwaljanza tat-trattament u tan-nondiskriminazzjoni se jiġu rispettati fil-kuntest tal-aċċess għall-azzjonijiet proposti u fl-implimentazzjoni tagħhom,

               –inżammet il-konformità mar-rekwiżiti stabbiliti fil-leġiżlazzjoni nazzjonali u tal-UE dwar is-sensji kollettivi,

               –Finnair, li ssoktat bl-attivitajiet tagħha wara s-sensji, ikkonformat mal-obbligi legali tagħha li tirregola s-sensji u pprovidiet għall-ħaddiema tagħha skont dan,

               –l-azzjonijiet proposti mhumiex se jirċievu appoġġ finanzjarju minn fondi jew minn strumenti finanzjarji oħrajn tal-Unjoni, u se jiġi evitat kwalunkwe finanzjament doppju,

               –l-azzjonijiet proposti se jikkomplementaw l-azzjonijiet iffinanzjati mill-Fondi Strutturali,

               –il-kontribuzzjoni finanzjarja mill-FEG se tkun konformi mar-regoli proċedurali u materjali tal-Unjoni dwar l-għajnuna mill-Istat.

               IMPLIKAZZJONI BAĠITARJA

               Proposta baġitarja

               45.Il-FEG ma għandux jaqbeż ammont annwali massimu ta’ EUR 186 miljun (il-prezzijiet tal-2018), kif stabbilit fl-Artikolu 8(1) tar-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027
                  34
               .

               46.Wara li eżaminat l-applikazzjoni fir-rigward tal-kundizzjonijiet stipulati fl-Artikolu 13(1) tar-Regolament tal-FEG, u wara li qieset l-għadd ta’ benefiċjarji fil-mira, l-azzjonijiet proposti u l-ispejjeż stmati, il-Kummissjoni tipproponi li timmobilizza l-FEG għall-ammont ta’ EUR 1 752 360, li jirrappreżenta 60 % tal-ispejjeż totali tal-azzjonijiet proposti, sabiex tingħata kontribuzzjoni finanzjarja għall-applikazzjoni.

               47.Id-deċiżjoni proposta għall-mobilizzazzjoni tal-FEG se tittieħed b’mod konġunt mill-Parlament Ewropew u mill-Kunsill, kif stabbilit fil-punt 9 tal-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  35
               .

               Atti relatati

               48.Fl-istess waqt li tippreżenta din il-proposta għal deċiżjoni sabiex jiġi mmobilizzat il-FEG, il-Kummissjoni se tippreżenta lill-Parlament Ewropew u lill-Kunsill, proposta għal trasferiment tal-ammont ta’ EUR 1 752 360 għal-linja baġitarja rilevanti.

               49.Fl-istess waqt li tadotta din il-proposta għal deċiżjoni biex jiġi mobilizzat il-FEG, il-Kummissjoni se tadotta deċiżjoni fuq kontribuzzjoni finanzjarja, permezz ta’ att ta’ implimentazzjoni, li se tidħol fis-seħħ fid-data li fiha l-Parlament Ewropew u l-Kunsill jadottaw id-deċiżjoni proposta biex jiġi mmobilizzat il-FEG.

               2021/0116 (BUD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni wara
                  applikazzjoni mill-Finlandja – EGF/2020/007 FI/Finnair

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  36
               , u b’mod partikolari l-Artikolu 15(4) tiegħu,

               Wara li kkunsidraw il-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  37
               , u b’mod partikolari l-punt 9 tiegħu,

               Wara li kkunsidraw il-proposta tal-Kummissjoni Ewropea,

               Billi:

               (1)Il-Fond Ewropew ta’ Aġġustament għall-Globalizzazzjoni (FEG) għandu l-għan li jipprovdi appoġġ lill-ħaddiema li jkunu ngħataw is-sensja u lil persuni li jaħdmu għal rashom li l-attività tagħhom waqfet b’riżultat ta’ bidliet strutturali kbar fix-xejriet tal-kummerċ dinji minħabba l-globalizzazzjoni, b’riżultat ta’ kontinwazzjoni tal-kriżi finanzjarja u ekonomika globali, jew b’riżultat ta’ kriżi finanzjarja u ekonomika globali ġdida, u biex jgħinhom fl-integrazzjoni mill-ġdid tagħhom fis-suq tax-xogħol.

               (2)Il-FEG ma għandux jaqbeż l-ammont massimu annwali ta’ EUR 186 miljun (il-prezzijiet tal-2018), kif stabbilit fl-Artikolu 8(1) tar-Regolament tal-Kunsill (UE, Euratom) Nru 2020/2093
                  38
               .

               (3)Fit-30 ta’ Diċembru 2020, il-Finlandja ressqet applikazzjoni għall-mobilizzazzjoni tal-FEG, fir-rigward ta’ sensji f’Finnair Oyj u f’sottokuntrattur wieħed. Din kienet issupplementata b’informazzjoni addizzjonali pprovduta f’konformità mal-Artikolu 8(3) tar-Regolament (UE) Nru 1309/2013. Dik l-applikazzjoni tikkonforma mar-rekwiżiti għad-determinazzjoni ta’ kontribuzzjoni finanzjarja mill-FEG, kif stabbilit fl-Artikolu 13 tar-Regolament (UE) Nru 1309/2013.

               (4)Għalhekk, jenħtieġ li l-FEG jiġi mmobilizzat sabiex tingħata kontribuzzjoni finanzjarja li tammonta għal EUR 1 752 360 għall-applikazzjoni mressqa mill-Finlandja.

               (5)Sabiex jitnaqqas kemm jista’ jkun iż-żmien li jittieħed għall-mobilizzazzjoni tal-FEG, jenħtieġ li din id-deċiżjoni tapplika mid-data tal-adozzjoni tagħha,

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja 2021, il-Fond Ewropew ta’ Aġġustament għall-Globalizzazzjoni għandu jiġi mmobilizzat biex jipprovdi l-ammont ta’ EUR 1 752 360 f’approprjazzjonijiet ta’ impenn u ta’ pagament.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Għandha tapplika minn [id-data tal-adozzjoni tagħha]
                  39*.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 347, 20.12.2013, p. 855.

                     (2)

                        Ir-Regolament (UE) Nru 1309/2013 huwa applikabbli għall-applikazzjonijiet kollha li waslu sal-31 ta’ Diċembru 2020.

                     (3)

                        Skont it-tifsira tal-Artikolu 3 tar-Regolament tal-FEG.

                     (4)

                        Hub Logistics Finland Oy li jinsab fir-reġjun ta’ Helsinki-Uusimaa.

                     (5)

                        Ir-Regolament tal-Kummissjoni (UE) Nru 1046/2012 tat-8 ta’ Novembru 2012 li jimplimenta r-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS), fejn tidħol it-trażmissjoni tas-serje kronoloġiċi għat-tqassim reġjonali l-ġdid (ĠU L 310, 9.11.2012, p. 34).

                     (6)

                        ĠU L 393, 30.12.2006, p. 1.

                     (7)

                        F’konformità mal-Artikolu 7(4) tar-Regolament (UE) Nru 1309/2013.

                     (8)

                        Id-Direttiva tal-Kunsill 98/59/KE tal-20 ta’ Lulju 1998 dwar l-approssimazzjoni tal-liġijiet tal-Istati Membri dwar redundancies kollettivi (ĠU L 225, 12.8.1998, p. 16).

                     (9)

                        COM(2020) 442 final.

                     (10)

                        Winter 2021 Economic Forecast
                  https://ec.europa.eu/info/business-economy-euro/economic-performance-and-forecasts/economic-forecasts/winter-2021-economic-forecast-challenging-winter-light-end-tunnel_en

                     (11)

                        ATAG. 2020 Aviation Benefits Beyond Borders Report:
                  https://aviationbenefits.org/media/167186/abbb2020_full.pdf

                     (12)

                        IATA: Air Passenger Market Analysis, Ġunju 2020:
                  https://www.iata.org/en/iata-repository/publications/economic-reports/air-passenger-monthly-analysis---june-20202/

                     (13)

                        Ibid.

                     (14)

                        IATA :
                  https://www.iata.org/en/pressroom/pr/2021-02-03-02/

                     (15)

                        IATA:
                  https://www.iata.org/en/pressroom/pr/2020-07-28-02/

                     (16)

                        EGF/2017/009 FR/Air France, COM(2018) 230; EGF/2013/014 FR Air France, COM(2014) 701 u EGF/2015/004 IT Alitalia, COM(2015) 397.

                     (17)

                        EGF/2020/004 NL/KLM, COM(2021)226.

                     (18)

                        Ir-rapport annwali ta’ Finavia għall-2019:
                  https://www.finavia.fi/sites/default/files/documents/Tilinpäätös%202019.pdf

                     (19)

                        Ir-rapport annwali ta’ Finnair għall-2019:
                  https://investors.finnair.com/~/media/Files/F/Finnair-IR/documents/en/reports-and-presentation/2020/annual-report-2019.pdf

                     (20)

                  https://news.cision.com/finnair/r/finnair-cancels-all-flights-to-mainland-china-between-february-6-and-february-29--2020--customers-to,c3024652

                     (21)

                  https://news.cision.com/finnair/r/finnair-cancels-flights-to-us-and-delhi,c3057949

                     (22)

                        Ir-rapport annwali ta’ Finnair għall-2020:
                  https://investors.finnair.com/~/media/Files/F/Finnair-IR/documents/en/reports-and-presentation/2020/half-year-2020-report-en.pdf

                     (23)

                  https://investors.finnair.com/~/media/Files/F/Finnair-IR/documents/en/reports-and-presentation/2021/annual-report-2020.pdf

                     (24)

                  https://company.finnair.com/en/media/all-releases/news?id=3751510
                   and
                  https://www.aviation24.be/airlines/finnair/finnair-targets-100-million-euros-cost-base-reductions-plans-to-reduce-1-000-jobs/

                     (25)

                        Air Transport Action Group (ATAG), Aviation Benefits Beyond Borders:
                  https://aviationbenefits.org/downloads/aviation-benefits-beyond-borders-2020/

                     (26)

                        Ir-rapport annwali ta’ Finnair għall-2019:
                  https://investors.finnair.com/~/media/Files/F/Finnair-IR/documents/en/reports-and-presentation/2020/annual-report-2019.pdf

                     (27)

                        Il-bażi tad-data tal-istatistika tal-Finlandja
                  https://pxnet2.stat.fi/PXWeb/pxweb/en/StatFin/

                     (28)

                  https://www.stat.fi/til/tyti/2020/13/tyti_2020_13_2021-03-04_tie_001_en.html

                     (29)

                        Statistika tal-Finlandja
                  https://www.stat.fi/til/tyti/2020/09/tyti_2020_09_2020-10-20_tie_001_en.html
                   and
                  https://julkaisut.valtioneuvosto.fi/bitstream/handle/10024/162542/TEM%20työmarkkinaennuste%20syksy%202020.pdf

                     (30)

                  https://www.aaltopro.fi/en/services-in-change-situations/f.e.c.-programs-and-recruitment

                     (31)

                        Biex jiġu evitati d-deċimali, l-ispejjeż stmati għal kull ħaddiem ġew approssimati. Madankollu, l-approssimazzjoni taċ-ċifri ma għandha l-ebda impatt fuq l-ispiża totali ta’ kull miżura, li tibqa’ kif inhi fl-applikazzjoni mressqa mill-Finlandja.

                     (32)

                        It-totali ma jaqblux minħabba l-approssimazzjoni taċ-ċifri.

                     (33)

                        Fit-18 ta’ Mejju 2020, il-Kummissjoni Ewropea approvat miżura ta’ għajnuna Finlandiża li tikkonsisti f’garanzija mill-Istat fuq self ta’ EUR 600 miljun lil Finnair biex jittaffa l-impatt ekonomiku tat-tifqigħa tal-coronavirus fuq il-kumpanija.
                  https://ec.europa.eu/commission/presscorner/detail/en/IP_20_1032

                     (34)

                        ĠU L 433I, 22.12.2020, p. 15.

                     (35)

                        ĠU L 433I, 22.12.2020, p. 29.

                     (36)

                        ĠU L 347, 20.12.2013, p. 855.

                     (37)

                        ĠU L 433I, 22.12.2020, p. 29.

                     (38)

                        Ir-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (ĠU L 433I, 22.12.2020, p. 11).

                     (39)
                  *
                        Id-data trid tiddaħħal mill-Parlament qabel il-pubblikazzjoni fil-ĠU.